René Christensen (DF), 2010-03-04:
Ja tak.
Det er jo en rigtig spændende debat.
Jeg vil ikke begynde at tage fat i forslaget helt fra bunden af, for det har vi jo sådan set gjort ved førstebehandlingen, og i forbindelse med udvalgsbehandlingen har vi haft høring, og vi har talt rigtig meget om det her forslag.
Jeg tror faktisk, at venstrefløjen har en helt anden dagsorden.
Hr. Bjarne Laustsen f.eks. spørger: Hvorfor behandler man ikke landbrugserhvervet som andre erhverv?
Det spurgte han om.
Og han sagde videre, at det skal være sådan, at den, der sviner, skal betale.
Men andre erhverv har vel også mulighed for at få kapital udefra, andre erhverv har vel også mulighed for selskabsdannelse.
Nej, det her drejer sig om, om man vil dansk landbrug eller ikke vil dansk landbrug.
Vi har set det her for kort tid siden.
Først skulle dansk svinebrug nedbringes med 75 pct., og det sidste var, at staten skulle opkøbe landbrug, hvorefter staten så skulle drive dem, og så kunne landmanden, hvis han ville indordne sig under reglerne, få lov til at blive boende på sin ejendom.
Det er sådan nogle forslag, der også kommer fra dele af venstrefløjen.
Man kan jo, hvis der kom et regeringsskifte, frygte, hvad det så er, det her skal koste.
Er det der, vi skal hen, nemlig at vi ikke skal have dansk landbrug?
Det er faktisk det, jeg frygter, og det er det, jeg tror diskussionen handler om her.
Det handler ikke om, at man er bange for, at der kommer selskaber udefra og opkøber dansk landbrugsjord.
Man snakker også kun om, at det er store selskaber, der kan købe.
Man kan jo også lave et familieselskab, hvor det er familien, der går sammen om at drive et landbrug eller andet.
Så vi frygter ikke, at der kommer nogle og vil tjene hurtige penge ved spekulation i dansk landbrugsjord, som jo faktisk er noget af Europas dyreste jord.
Hvis det her skulle ske, tror jeg faktisk, at man ville købe i Polen, Letland eller andre steder, hvor jorden er langt billigere.
Dansk landbrug står i en situation, hvor de faktisk skylder 350 mia. kr. væk.
Hvorfor gør de det?
Det er, fordi vi i Danmark har en meget, meget høj grad af dyrevelfærd.
Vi sigter meget, meget højt i forhold til miljø, og det har landbruget jo skullet investere i, og det er penge, de ikke kan forrente, fordi vi har sat store mål.
Det er vi stolte over vi har gjort, og vi er glade for, at vi har gjort det.
Vi vil have et godt miljø, og vi vil have en høj grad af dyrevelværd.
Så er det vel også rimeligt, at man siger til landbruget, når de nu har gjort det her, at de nu også får mulighed for at kunne drive deres butik, og at de får mulighed for at få tilført kapital udefra af nogle, der kan se, at der er en fremtid i dansk landbrug, for det er der jo.
Alle vi, der sidder herinde, ved jo godt, at allerede i 2013 vil landbruget faktisk få en gevinst af de investeringer, de har lavet, hvis EU ellers kan leve op til det, de har sagt der skal være i forhold til i hvert fald svinebrug.
Vi ser ikke de her skræmmebilleder, som man prøver at fremstille, med, at der er én mand, der ejer hele Danmark, det tror jeg simpelt hen ikke på kommer til at ske.
Man skal jo også huske, at lovgivning ikke er noget, der står fuldstændig stille.
Med de priser, vi har set i forbindelse med dansk landbrug her, skal vi i hvert fald ikke i øjeblikket frygte, at dansk landbrug lukker.
Men vi kan frygte, at dansk landbrug lukker, hvis ikke vi gør noget, og så ender gælden på 350 mia. kr. i en bank, og når banken lukker, ender gælden på vores bord, og når den ender på vores bord, ender den ude på hr. og fru Jensens bord, og så er det dem, der kommer til at betale, fordi vi har siddet på vores hænder herinde, og det vil vi ikke være med til.